කල් ඉකුත් ඖෂධ වෙළෙඳපළට නිකුත් වී ඇතිදැයි සොයා බැලීමට පරීක්ෂණ කණ්ඩායමක් යොදා ඇති බව පාරිභෝගික අධිකාරියේ සභාපති රූම් මර්ෂූර් මහතා කියයි.ඖෂධ මිලදී ගැනීමේදී පාරිභෝගිකයන්ද ඉතා විමසිලිමත් විය යුතු බව පෙන්වා දුන් සභාපතිවරයා කල් ඉකුත් වූ ඖෂධ විමසිලිමත් භාවය මඟින් හදුනාගත හැකි බවද ප්‍රකාශ කළේය.සභාපතිවරයා මේ අදහස් පළ කළේ පාරිභෝගික අධිකාරියේ ඊයේ (28) පැවැති මාධ්‍ය හමුවකට එක්වෙමිනි.ඖෂධ ගබඩා කිරීම සම්බන්ධයෙන් ඉදිරියේ දී නීති ගෙන ඒමට බලාපොරොත්තු වන බවත්, ෆාමසි වලදී ඖෂධ ගබඩා කිරීම පිළිබඳවද සොයා බලන බවත් මර්ෂූක් මහතා සඳහන් කළේය.ෆාමසි වල කල් ඉකුත් වූ ඖෂධ හා කල් ඉකුත් නොවූ ඖෂධ වෙන වෙනම ගබඩා කිරීමට පියවර ගත යුතු බවත්, කල් ඉකුත් වූ ඖෂධ විනාශ කිරීමේ ක්‍රියාවලිය සිදු කරන්නේ හොල්සිම් ආයතනය බවත් ඒ සඳහා රජය ගෙවීම් සිදු කර කටයුතු කරන බවත් හෙතෙම කීය.ඖෂධවල කාණ්ඩ අංකය, මිල, නිෂ්පාදිත දිනය, කල් ඉකුත් වූ දිනය හා නිෂ්පාදන ආයතනයේ ලිපිනය ගැන සැලකිලිමත් විය යුතු බවත් ඖෂධ නිෂ්පාදනය කරන ආයතන ජාත්‍යන්තර ප්‍රමිතියකින් ඖෂධ නිපදවන අතර ඖෂධ බහලුම්, කවර වැනි දෑ බැලූ බැල්මට ප්‍රමිතිය පෙනෙන බවත්, පාරිභෝගිකයාගේ සැලකිලිමත් භාවය නිසා ඒවා සොයා ගැනීමට හැකි බවත් සභාපතිවරයා කීවේය..